ไฟแนนซ์ทูเดย์
“หากเดินตามรอยเท้าคนอื่น ก็ไม่มีวันมีรอยเท้าเป็นของตัวเอง”
24 ก.ย. 2555

“หากเดินตามรอยเท้าคนอื่น ก็ไม่มีวันมีรอยเท้าเป็นของตัวเอง”
...สถานการณ์ของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ภายใต้การบริหารงานของ พงษ์ศักดิ์ ชาเจียมเจน รักษาการกรรมการผู้จัดการ กำลังตกอยู่ในภาวะเรือปริ่มน้ำ เพราะหนี้เสียนับวันจะท่วมธนาคาร บรรดาผู้บริหารระดับสูงแบ่งเป็นก๊กเป็นเหล่า ถึง 3 ก๊ก มีทั้ง ก๊กหญิง ก๊กชาย ก๊กอีแอบ
หนี้เสียบานทะโร่ เฉพาะที่ถูกบันทึกไว้แล้วมีถึง 1.8 หมื่นล้านบาท และที่ยังไม่ถูกบันทึกไว้กำลังทะยานขึ้นมาโชว์อีก 1.2 หมื่นล้านบาท ในไม่ช้านี่แหละ




 
คณะกรรมการเอสเอ็มอีแบงก์ ที่มี นริศ ชัยสูตร อธิบดีกรมธนารักษ์ เป็นประธานกรรมการ จึงมีมติแต่งตั้งคณะกรรมการบริหารแผนฟื้นฟูและปรับโครงสร้างหนี้ขึ้นมา 1 ชุด มี พิชัย ชุณหวชิร ประธานกรรมการบริหารเป็นประธาน
กรรมการแผนฟื้นฟูธนาคารถือว่าสุดยอดมาก เพราะงานนี้ “วิรุฬ เตชะไพบูลย์” รมช.คลัง ตัดสินใจเลือกขุนพลมาทำงานด้วยตัวเอง และแต่ละคนต้องบอกว่าฝีมือสุดยอดมากๆ
1.เสี่ยเหมา-เลอศักดิ์ จุลเทศ อดีตผู้อำนวยการธนาคารออมสิน ที่หมดวาระลงไปไม่นานนี้ คนนี้ฝีมือในการแก้หนี้ต้องบอกว่าสุดยอด เคยผ่านงานสะสาง ติดตามหนี้มาอย่างโชกโชนทั้งที่บริษัทบริหารสินทรัพย์กรุงเทพพาณิชย์ และธนาคารนครหลวงไทย
2.เสี่ยอิ๊ด-ธีรศักดิ์ สุวรรณยศ อดีตกรรมการผู้จัดการธนาคารอิสลามแห่งประเทศไทย ปัจจุบันเป็นกรรมการบริษัท การบินไทย เคยผ่านงานหินในวงการธนาคารและตลาดทุนมาจนมีความเชี่ยวชาญด้านการเงินและการบริหารจัดการองค์กรจนหาตัวจับยาก
3.ทวีศักดิ์ ฟุ้งเกียรติเจริญ อดีตผู้จัดการทั่วไปบรรษัทประกันสินเชื่ออุตสาหกรรมขนาดย่อม (บสย.) ปัจจุบันเป็นผู้บริหารของบริษัท พี แพลนเนอร์ คนนี้รู้เรื่องเอสเอ็มอีเป็นอย่างดี เพราะคลุกคลีตีโมงมายาวนาน
ต้องคอยเชียร์กันว่ามือดีทั้ง “3 ศักดิ์” จะแก้ไขปัญหาธนาคารเอสเอ็มอีที่สามวันดีสี่วันไข้ได้อย่างไร น่าลุ้น...